Zbog bolnih akni ne može spavati, niti se s ikime zagrliti, a o predrasudama društva da i ne govorimo. Nicol pati, ali je odlučila o tome javno progovoriti

“Iskreno ni sama ne znam kako krenuti, ali već zadnjih par dana imam snažnu potrebu podijeliti ovu priču s ljudima. Smatram da se o ovome treba pričati jer se tu ne radi toliko o fizičkom izgledu, kao što će većina samo to i primijetiti (zbog čega ih ne sudim). Ovdje se radi o borbi. Borbi sa samim sobom. Ovo je ona vrsta borbe zbog koje samopouzdanje nemilosrdno pada u minus i vrsta gdje svi ‘imaju’ veću moć od tebe. Jer ‘ti ne vrijediš’, ‘jer si ružan/na’ i ‘izgledaš kao čudovište’.

Gdje ‘nemaš što raditi vani jer ti ni šminka ne pomogne’. Gdje ‘prijatelji’ izbjegavaju kave i druženja na javnom mjestu jer im se gadiš. Hvala na tome, na predrasudama i poniženjima.” Ovo je samo dio iskrenog, hrabrog i uznemirujućeg statusa 17-godišnje Nicol Smoljan iz Pule koja je s javnosti na Instagramu odlučila podijeliti probleme s kojima se susreće i zbog kojih pati, ali i reakcijama okoline na njezinu tegobu s upalnim i iznimno bolnim aknama.

LJETO KAD SU POČELI PROBLEMI

“Krajem ljeta akne su mi se počele pojavljivati na čelu, što je meni bilo normalno jer nakon ljeta uvijek dobijem one male obične na čelu. Ali, kako je vrijeme prolazilo počele su se širiti i stvarati one velike potkožne, i to po obrazima, bradi i prsima” ispričala nam je Nicol i požalila se da joj zapravo najviše smetaju fizički u smislu boli, posebno kada ide na spavanje.

“Znaš onaj trenutak kad se nakon napornog dana jedva čekaš odmoriti i leći. Meni je to veliki problem jer se nikako ne mogu namjestiti kada ležim. Osjetim veliku bol u bilo kojem položaju osim kad sam na leđima. A tako se pak ne mogu naspavati. Problem mi je i kad se zagrlim s nekime, pa me osoba primjerice previše snažno ili preblizu stisne kada me zaboli lice. Problem mi je i kad odjevam majicu pa s njom recimo zakačim lice.”

Problem mi je i kad se zagrlim s nekime, pa me osoba primjerice previše snažno ili preblizu stisne kada me zaboli lice

Sve su to banalni scenariji o kojima mnogi ni ne razmišljaju, a ova maturantica susreće se svakodnevno i zbog njih, malo je reći pati, a nerijetko i, kako mi iskreno govori, zaplače. No, unatoč svemu, pokušava biti pozitivna, iako se ponekad osjeća prilično bespomoćno.

HTJELA SAM POKAZATI DA NAS IMA JOŠ

Pitam je i zašto se odlučila podijeliti svoje fotografije s fokusom na lice i svoju priču na Instagramu. “Javno sam htjela govoriti o ovome jer znam da tamo negdje ima još takvih osoba sa sličnim problemom, a koji ne žele izlaziti vani, ne žele se družiti, misle da su sami jer svaka fotografija na Instagramu je ona savršenog lica i tijela. Potaknulo me i to što nisam nigdje nikada vidjela fotografiju s nepravilnosti na licu, odnosno jesam jako rijetko. Ja sam htjela pokazati drugačije i cilj mi je da ljudi znaju da nisu sami jer smatram da to jako puno može značiti.”

Iako je svjesna da je naše društvo unatoč raznim aktualnim inicijativama upravo na temu body positivityja i(li) acne positivityja, promicanju i kampanjama i dalje ono u kojem se uglavnom pažnja pridaje fizičkom izgledu, Nicol je to nemali broj puta grubo osjetila i na svojoj koži.

“Tužno mi je to što smo tako površni, da nam je većim djelom bitniji fizički izgled, a ne ono unutar čovjeka”, govori te dodaje kako joj je objava na Instagramu zapravo bila od velike pomoći, i ne samo njoj. Kaže mi kako je mislila da postoji više ljudi koji nemaju empatiju prema drugima, ali ispostavilo se da je u krivu. “Ipak ima onih kojima je bitnije kakav si nego kako izgledaš.”

IZAĐITE i NE ZATVARAJTE SE U SEBE

Osim podrške koju je baš na toj društvenoj mreži dobila, koja joj je priznaje, potrebna, kaže mi i kako su u svemu tome bitni oni pravi prijatelji, ali i obitelj koja je podržava u svemu, pa i ovome da sve skupa prebrodi. “Kada mi je najteže podijelim svaku misao s majkom, odem u prirodu šetati sa psima, izgubim se u nekoj knjizi, sviram ili na treningu ostavim svaki atom snage.”

Tužno mi je to što smo tako površni, da nam je većim djelom bitniji fizički izgled, a ne ono unutar čovjeka

S obzirom na to da je sada završila s propisanom kurom antibiotika, Nicol mi kaže i kako konačno osjeća svojevrsno olakšanje kada su u pitanju natečenost i bol. “Dermatologinja mi je savjetovala da ne koristim nikakvu kozmetiku osim jednog gela po preporuci, a tu je i oralna hormonalna terapija koju trošim.”

Za kraj, ova mlada, hrabra, posebna i doista lijepa djevojka ima potrebu poručiti svima koji se bore s istim ili sličnim problemom, a koji ne nailaze na razumijevanje okoline, odnosno zbog njihovih otrovnih riječi još više pate, da izlaze van i ne zatvaraju se u sebe, da pričaju o tome i da se izdignu iznad predrasuda.

“Jer, čovjek iz bola izlazi još jači i zreliji”, zaključuje.